google/wiki40b huggingface dataset:
Πατρίκας

Βιογραφία

Ήταν γιος τού Ναριμάντας και μίας χατούν (πριγκίπισσας των Μογγόλων) από την Κριμαία, κόρης τού Τοκτά χαν της Χρυσής Ορδής και της Μαρίας Παλαιολογίνας, νόθης κόρης τού Ανδρονίκου Β΄ Αυτοκράτορα των Ρωμαίων. Το Χρονικό τού Νόβγκοροντ τού 14ου-15ου αι. τον αναφέρει γιο τού Ναριμάντας, ορισμένοι όμως γενεαλόγοι τον θεωρούν γιο τού Αλεξάνδρου, γιού τού Ναριμάντας.
Τη δεκαετία τού 1380 έφθασε στο Νόβγκοροντ για να ζητήσει την κληρονομία τού πατέρα του. Έλαβε τα εδάφη Κορέλα, Ορέσεκ, Κοπόργιε, Λούγκα, Λαντόγκα ως φέουδο από το Νόβγκοροντ. Η περιοχή του (Βότιαν) ήταν μεταξύ τού Νόβγκοροντ και της Σουηδίας και ένα προτείχισμα για το Νόβγκοροντ έναντι της Σουηδικής απειλής. Βοήθησε να φρουρηθούν τα βορειοδυτικά σύνορα και έκτισε το φρούριο Γιαμ στη Λούγκα.
Το 1386 ο Ντμίτρι τού Ντον μεγάλος πρίγκιπας της Μόσχας θεώρησε τον Πατρίκας υποκινητή των πειρατικών επιδρομών των Ουκρανών κατά μήκος τού ποταμού Βόλγα και επιτέθηκε στο Νόβγκοροντ. Μάλλον υπό την πίεση της Μόσχας, το Νόβγκοροντ έδωσε τα εδάφη Λούγκα και Ρούσα στον εξάδελφό του Λενγκβένις γιο τού Αλγκίρντας, ενώ ο Πατρίκας κράτησε το έδαφος Κορέλα. Το 1396 μετέβη στο Νόβγκοροντ για να συναντήσει τον Γιούρι του Σμολένσκ.
Το 1408 τον ηλικιωμένο Πατρίκας και τους δύο γιους του υποδέχθηκε μεγαλοπρεπώς στη Μόσχα ο Βασίλειος Α΄, γιος τού Ντμίτρι τού Ντον. Ο γιος του Γεώργιος/Γιούρι νυμφεύτηκε τη Μαρία, κόρη τού Βασίλειου Α΄ και έγινε ο έμπιστος σύμβουλος τού Βασιλείου Α΄.
Στίβος στους Θερινούς Ολυμπιακούς Αγώνες 1896 – 1500 μέτρα ανδρών

Σύνοψη αγωνίσματος

Ήταν το τελευταίο χρονικά αγώνισμα της 7ης Απριλίου και ο μεγαλύτερος -σε απόσταση- αγώνας δρόμου από όσους διοργανώθηκαν εντός του Παναθηναϊκού Σταδίου της Αθήνας. Οκτώ αθλητές από πέντε χώρες έλαβαν μέρος στη μία και μοναδική κούρσα που έγινε, καθώς δεν χρειάστηκε να διεξαχθούν προκριματικοί γύροι.
Ο Αλμπίν Λερμουζιό από τη Γαλλία οδηγούσε την κούρσα στο μεγαλύτερο διάστημα του αγώνα, αλλά τον προσπέρασαν στα τελευταία 100 μέτρα ο Έντγουϊν Φλακ και ο Άρθουρ Μπλέικ και τερμάτισε τελικά στην τρίτη θέση. Τη νίκη πήρε ο Φλακ και έγινε έτσι ο πρώτος χρυσός Ολυμπιονίκης της Αυστραλίας. Ο Μπλέικ έμεινε στη δεύτερη θέση, ενώ τέταρτος τερμάτισε ο Καρλ Γκαλ από τη Γερμανία. Οι τέσσερις έλληνες δρομείς έμειναν στις τελευταίες θέσεις, ενώ άγνωστες παραμένουν οι επιδόσεις τους, όπως και η τελική κατάταξη των δύο τελευταίων αθλητών.
Ροβέρτος Σαμπλίτης

Βιογραφικά στοιχεία

Μετά το θάνατο του Γουλιέλμου το 1209 και του βαΐλου του Ούγου, η χήρα του Γουλιέλμου, Ελισάβετ, κάλεσε το Ροβέρτο στην Πελοπόννησο για να αναλάβει το πριγκιπάτο σαν επίτροπός της.
Ο Ροβέρτος, για να αναλάβει την εξουσία, θα έπρεπε να έλθει στην Αχαΐα το αργότερο σε ένα χρόνο από το θάνατο του θείου του. Ο Γοδεφρείδος Βιλλεαρδουίνος, ο οποίος είχε βοηθήσει τον Γουλιέλμο στην κατάκτηση του Μωρέα και είχε αναλάβει από τον Γουλιέλμο την οργάνωση του πριγκιπάτου, κατάφερε να προκαλέσει την καθυστέρησή του σε συνεννόηση με τους Ενετούς:

ο καπετάνιος του πλοίου που τον έφερνε, τον άφησε στην Κέρκυρα.
 
Έτσι όταν αυτός έφτασε στην Αχαΐα, οι ευγενείς έχοντας επικεφαλής τον Γοδεφρείδο, είχαν μια καλή δικαιολογία για να αρνηθούν να του αναγνωρίσουν την εξουσία του πριγκιπάτου, δεχόμενοι για πρίγκιπά τους τον Γοδεφρείδο Α'.
2278 Γκετζ

Φυσικά χαρακτηριστικά

Ο φασματικός τύπος του Γκετζ είναι FC. Τα υπόλοιπα φυσικά χαρακτηριστικά του είναι άγνωστα.
Ηρακλής Νίκαιας

Ιστορικό

Ο σύλλογος ιδρύθηκε το 1947 με την ονομασία «Ποδοσφαιρικός Όμιλος Νέων Ηρακλής Νίκαιας» και αποτέλεσε συνέχεια του ομώνυμου αθλητικού συλλόγου «Αθλητικός Γυμναστικός Σύλλογος Ηρακλής Κοκκινιάς» (έτος ίδρυσης 1929), που μόλις το έτος αυτό συγχωνεύτηκε με την ιστορική «Άμυνα Νικαίας» (έτος ίδρυσης 1926) και δημιούργησαν την «Αθλητική Ένωση Νικαίας», πρόγονο του Ιωνικού Νικαίας. Το 1951 εντάχθηκε στη Δόκιμη κατηγορία της Ε.Π.Σ. Πειραιώς και το 1953 εντάχθηκε επίσημα πλέον στην Ε.Π.Σ. Πειραιώς. 
Ξεκίνησε να αγωνίζεται επίσημα από τη σεζόν 1953-54, όποτε και εντάχθηκε στην Γ' Κατηγορία της Ε.Π.Σ. Πειραιώς. Τη σεζόν 1966-67 αγωνίστηκε στο τελευταίο τότε πειραματικό πρωτάθλημα της Γ' Εθνικής κατηγορίας, με αντιπάλους τους ΑΕΚ Φαλήρου, Ρεθυμνιακό, Ατρόμητο Ρεθύμνου, Πειραϊκό Νέου Φαλήρου, Ηρόδοτο Ν. Αλικαρνασσού Ηρακλείου, Άρη Ρεθύμνου, Π.Ο.Α. Ηρακλείου και Τάλω Χανίων. Έκτοτε συνέχισε ανελλιπώς να αγωνίζεται στο Πειραϊκό πρωτάθλημα με εξαίρεση τις χρονιές 1992-93 και 2006-07 που αγωνίστηκε στο πρωτάθλημα της Δ' Εθνικής. Το 1976 ήταν φιναλίστ του κύπελλου Ε.Π.Σ. Πειραιώς.
Κατόπιν, ο σύλλογος διαλύθηκε και επανιδρύθηκε το 2016 έπειτα από πρωτοβουλία παλαιών φιλάθλων και παικτών του, οι οποίοι πήραν το καταστατικό της «Α.Ε. Νέου Φαλήρου» η οποία προέκυψε το 2011 από συγχώνευση των «Α.Σ. Νέου Φαλήρου» (έτος ίδρυσης 1947) και «Πειραϊκού Α.Ο. Νέου Φαλήρου» (έτος ίδρυσης 1926). Το 2017 η Ε.Π.Ο. ενέκρινε την τροποποίηση της ονομασίας «Α.Ε. Νέου Φαλήρου» σε «Ποδοσφαιρικός Όμιλος Νεαπόλεως Ηρακλής Νικαίας» με αριθμό μητρώου Ε.Π.Ο. 426 και έδρα τη Νίκαια, επαναφέροντας έτσι τον ιστορικό σύλλογο της Νίκαιας που αμέσως επανεντάχθηκε στο δυναμικό της Ε.Π.Σ. Πειραιώς.
Ο Ηρακλής Νικαίας έχει αναδείξει σπουδαίους ποδοσφαιριστές μεταξύ των οποίων οι Δημήτρης Ράλλης (που έπαιξε στον Ολυμπιακό και τον Ιωνικό), Λεωνίδας Πανωηλίας (που έπαιξε στον Ιωνικό), Γιάννης Καλαϊτζίδης (που αγωνίστηκε στον Παναθηναϊκό), Άρης Δαμιανίδης κ.α.
Υπολογιστικός πόρος

Στη θεωρία υπολογιστικής πολυπλοκότητας, ο υπολογιστικός πόρος είναι ένας πόρος που χρησιμοποιείται από κάποια υπολογιστικά μοντέλα κατά τη λύση υπολογιστικών προβλημάτων.
Οι απλούστεροι υπολογιστικοί πόροι είναι ο χρόνος υπολογισμού, ο αριθμός των βημάτων που χρειάζονται για την επίλυση ενός προβλήματος και ο χώρος μνήμης, δηλαδή το μέγεθος αποθηκευτικού χώρου που απαιτείται κατά την επίλυση του προβλήματος. Πέρα από αυτούς, έχουν οριστεί και άλλοι, αρκετά περιπλοκότεροι υπολογιστικοί πόροι.
Ένα υπολογιστικό πρόβλημα ορίζεται γενικά με βάση την ενέργεια που απαιτείται να διεκπεραιώσει σε κάποια έγκυρη είσοδο. Παραδείγματα προβλημάτων είναι: «Δεδομένου ενός ακέραιου n, να αποφανθεί εάν το n είναι πρώτος», ή «Δεδομένων δύο αριθμών x και y, να υπολογιστεί το γινόμενο x*y». Καθώς η είσοδος μεγαλώνει, αυξάνεται και το πλήθος των υπολογιστικών πόρων που απαιτούνται για την επίλυση του προβλήματος. Έτσι οι αναγκαίοι πόροι περιγράφονται με όρους ασυμπτωτικής ανάλυσης, εκφράζοντάς τους ως συνάρτηση του μήκους ή του μεγέθους της εισόδου. Η χρήση πόρων συχνά ποσοτικοποιείται εν μέρει με Big O notation.
Οι υπολογιστικοί πόροι είναι χρήσιμοι διότι μας δίνουν τη δυνατότητα να ερευνήσουμε ποια προβλήματα μπορούν να επιλυθούν με συγκεκριμένο αριθμό από κάθε είδος υπολογιστικών πόρων. Με τον τρόπο αυτό μπορούμε να αποφανθούμε αν οι αλγόριθμοι που χρησιμοποιούνται για την επίλυση του προβλήματος είναι βέλτιστοι και μπορούμε τελικά να σχολιάσουμε την αποδοτικότητα κάποιου αλγορίθμου. Το σύνολο των προβλημάτων που μπορούν να επιλυθούν με χρήση ενός συγκεκριμένου πλήθους ενός συγκεκριμένου υπολογιστικού πόρου αποτελούν μια κλάση πολυπλοκότητας και οι σχέσεις μεταξύ διαφορετικών κλάσεων πολυπλοκότητας είναι ένα από τα πιο σημαντικά ζητήματα στη θεωρία πολυπλοκότητας.
Βραβεία Αμερικανικής Ακαδημίας Κινηματογράφου 1971

Η 44ηη Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου για το έτος 1999, έλαβε χώρα στις 10 Απριλίου 1972. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Επαρχία Λιμόν

Γεωγραφία

Η Επαρχία Λιμόν βρίσκεται βορειοανατολικά της Κόστα Ρίκα. Συνορεύει στα βορειοδυτικά με την Ερεδία και τη Νικαράγουα, στα κεντρο-δυτικά με την Καρτάγο, στα νοτιοδυτικά με την Σαν Χοσέ, στα νότια με την Πουνταρένας και στα ανατολικά με τον Παναμά. Έχει έκταση 9.188,5 km². Είναι σε έκταση η τέταρτη μεγαλύτερη επαρχία της Κόστα Ρίκα μετά την Πουνταρένας, την Γκουανακάστε και την Αλαχουέλα.

Πόλεις

Οι τέσσερις μεγαλύτερες πόλεις είναι η Πουέρτο Λιμόν, η Σικίρρες, η Πουέρτο Βιέχο δε Ταλαμάνκα και η Γκουάπιλες. Άλλες πόλεις είναι η Ματίνα, η Μπρίμπρι και η Γκουάσιμο.

Δημογραφία

Η Επαρχία Λιμόν είχε, σύμφωνα με την απογραφή του 2007, 432.923 κατοίκους. Είναι σε πληθυσμό η τρίτη μεγαλύτερη επαρχία της Κόστα Ρίκα μετά τη Σαν Χοσέ και την Αλαχουέλα. Έχει πυκνότητα 47.2 κατοίκων ανά τετραγωνικό χιλιόμετρο. Είναι κατά πυκνότητα η τέταρτη μεγαλύτερη επαρχία της Κόστα Ρίκα μετά την Καρτάγο, την Ερέδια και την Αλαχουέλα.
Αλβέρτος Δ΄ του Χάμπσμπουργκ

Βιογραφία

Ήταν γιος του Ροδόλφου Β΄ κόμη του Χάμπσμπουργκ και της Αγνής, κόρης του Γκότφριντ του Στάουφεν. Το 1232 απεβίωσε ο πατέρας του και διαίρεσε την κτήση αυτού με τον αδελφό του Ροδόλφο Γ΄ τον σιωπηλό, κράτησε όμως το μέρος με την προγονική έδρα: το κάστρο του Χάμπσμπουργκ. Ακολούθησε τον Φρειδερίκο Β΄ των Χοενστάουφεν της Γερμανίας στις εκστρατείες του. Έλαβε μέρος στην Σταυροφορία των βαρόνων του 1239 (μεταξύ της ΣΤ΄ και της Ζ΄) μαζί με τον Θεοβάλδο Α΄ βασιλιά της Ναβάρρας και απεβίωσε κοντά στην Ασκαλώνα.
Μάθιου Μπουθ

Τα πρώτα βήματα

Ξεκίνησε το ποδόσφαιρο από την ομάδα της γενέτειράς του, την Fish Hoek AFC και το 1994 αποκτήθηκε από τους Κέιπ Τάουν Σπερς έπειτα από τις καλές εμφανίσεις του σε ένα τοπικό τουρνουά. Στην αρχή ήταν μέλος της ομάδας Νέων και είχε μάλιστα ως συμπαίκτη τον μετέπειτα φημισμένο ποδοσφαιριστή Μπένι Μακάρθι (ο οποίος έκανε μεγάλη καριέρα σε ομάδες όπως ο ΑΦΚ Άγιαξ, η Πόρτο και η Θέλτα). Το 1996, μετά τις ανακατατάξεις που επέφερε στο έμψυχο υλικό της ομάδας η ανάληψη της προεδρίας από τον ελληνικής καταγωγής επιχειρηματία Τζον Κομήτη, ο Μπουθ προωθήθηκε στην πρώτη ομάδα όπου και παρέμεινε μέχρι το 1998 καταφέρνοντας να χριστεί ακόμη και αρχηγός της ομάδας. Το 1999, έρχεται σε κόντρα με την διοίκηση της ομάδας και συγκεκριμένα με τον συνεργάτη του Κομήτη, Ρομπ Μουρ και έπειτα από καταγγελία σε δικηγόρο ανθρωπίνων δικαιωμάτων καταφέρνει να μείνει ελεύθερος έπειτα από 4 χρόνια παρουσίας που είχαν ως απολογισμό 92 συμμετοχές και 5 γκολ.

Η καταξίωση

Το 1999 μεταγράφεται στους Mamelodi Sundowns. Παρέμεινε εκεί μέχρι το 2002 πανηγυρίζοντας την κατάκτηση 2 πρωταθλημάτων,στα οποία είχε σημαντική συμβολή,και σημειώνοντας 6 γκολ σε 114 συμμετοχές. Ταυτόχρονα χρίστηκε το 1999 για πρώτη φορά διεθνής με την Εθνική της Νοτίου Αφρικής ενώ ταυτόχρονα ήταν αρχηγός της ομάδας που συμμετείχε στους Ολυμπιακούς Αγώνες του 2000. Το 2001 βρέθηκε για ένα εξάμηνο με τη μορφή δανεισμού στην Γουίμπλετον (μετονομάστηκε το 2004 σε Μίλτον Κέινς Ντονς χωρίς όμως να αγωνιστεί.
Οι εμφανίσεις του προκάλεσαν το ενδιαφέρον της ρωσικής Ροστόφ,η οποία και τον ενέταξε στο δυναμικό της.

Στη Ρωσία

Ο Μπουθ αγωνίστηκε στο ρωσικό πρωτάθλημα αρχικά για δυόμιση σεζόν με τη φανέλα της Ροστόφ, έχοντας 52 συμμετοχές και ένα τέρμα. Επόμενος σταθμός της καριέρας του ήταν η Κρίλια Σοβέτοφ Σαμάρα όπου έπαιξε μέχρι την ολοκλήρωση του πρωταθλήματος του 2008 μετρώντας 107 συμμετοχές και 7 τέρματα.

Επιστροφή στην Νότια Αφρική

Το 2008 επέστρεψε στην Νότια Αφρική για λογαριασμό των Mamelodi Sundowns ενώ από το 2011 αγωνίζεται στον Άγιαξ Κέιπ Τάουν.

Σε επίπεδο Εθνικών ομάδων

Ο Μπουθ πραγματοποίησε το ντεμπούτο του με την Εθνική Ανδρών της Νοτίου Αφρικής το 1999 ενώ αν και αρχικά είχε επιλεγεί στους εικοσιτρείς που θα αντιπροσώπευαν την χώρα στο Μουντιάλ του 2002 ένας τραυματισμός στο γόνατο παραμονές της έναρξης του στέρησε το όνειρο της συμμετοχής στο Μουντιάλ. Το 2009 συμμετείχε στο Κύπελλο Συνομοσπονδιών ενώ το 2010 κλήθηκε και θα είναι μέλος της αποστολής που θα αγωνιστεί στην τελική φάση του Παγκοσμίου Πρωταθλήματος Ποδοσφαίρου που θα διξαχθεί στα γήπεδα της Νοτίου Αφρικής.
Συνολικά ο Μπουθ μετράει 29 συμμετοχές και ένα τέρμα με τη φανέλα των «Μπαφάνα Μπαφάνα»
Όλγκα Ρομανόφσκαγια

ВИА Гра

Η Όλγκα ήταν τραγουδίστρια στο Ρωσο-Ουκρανικό συγκρότημα ВИА Гра, από την περίοδο (2006-2007), συνέχισε σόλο καριέρα από το 2007 και έπειτα.

Μέλη σε λίστα

Έρικα Γκέρτσεκ 
 (2013-σήμερα) 
 Μίσα Ρομάνοβα 
 (2013-σήμερα) 
 Αναστασία Κοζεβνίκοβα 
 (2013-σήμερα)
Αλιόνα Βίνιτσκαγια
 (2000-2003)
Ναντιέζντα Γκρανόφσκαγια
 (2000-2002)
(2002-2006)
(2009-2011)
Τετιάνα Νάϊνικ
 (2002)
Άννα Σεντοκόβα 
(2002-2004)
Βέρα Μπρέζνιεβα
 (2003-2007)
Σβiτλάνα Λομπόντα 
(2004) 
Αλμπίνα Τζαναμπάγεβα
 (2004-2012) 
Χριστίνα Κοτς-Γότλιπ
(2006) 
Όλγα Ρομανόφσκαγια
(2006-2007)
Μεσέντα Μπαγκαουντίνοβα
 (2007-2009) 
Τατιάνα Κοτόβα
 (2008-2010) 
Σάντα Δημόπουλος
 (2011-2012) 
Γιέβα Μπουσμινά
(2010-2012).

Προσωπική Ζωή

Η Όλγκα Ρομανόφσκαγια έχει δύο παιδιά.
Νικολάε Γιόργκα

Ζωή

Γεννήθηκε στις 17 Ιανουαρίου 1871 στο Μποτοσάνι της Μολδαβίας. Από μικρή ηλικία θα δείξει την μελλοντική του εξέλιξη: στην τρίτη τάξη του δημοτικού σχολείου στο Μποτοσάνι παραδίδει ένα μαθήμα ιστορίας, ενώ 14 ετών δημοσιεύει το πρώτο του άρθρο σε τοπική εφημερίδα. Το Σεπτέμβριου του 1888 εγγράφεται στη φιλοσοφική σχολή του πανεπιστημίου του Ιασίου στο φιλολογικό τμήμα. Το καλοκαίρι και το φθινόπωρο του επόμενου έτους δίνει όλεςτις εξετάσεις των ετών Α΄έως Γ΄, ενώ το Δεκέμβριο του ίδιου έτους η διπλωματική του εργασία που αφορούσε στην ελληνική λογοτεχνία αξιολογείται με magna cum laude. To Μάρτιο του 1890 δίνει την πρώτη του διάλεξη, με τίτλο «Η ηθική στην τέχνη». Την ίδια χρονιά του δίνεται μια υποτροφία για σπουδές στη Γαλλία και στη Γερμανία : παρακολουθεί μαθήματα στην École Pratique des Hautes Études στο τμήμα Ιστορίας και Φιλοσοφίας. Ως θέμα της διπλωματικής του εργασίας διάλεξε τη Λατινική ποίηση στη Νέα Ιταλία του Sannazar και Vida. To 1893 βρέθηκε στο Βερολίνο και στη Λειψία,όπου υπέβαλε με επιτυχία τη διδακτορική του διατριβή με θέμα, Thomas III, Marquis de Saluces. Études Historiques. Δυο χρόνια αργότερα διορίστηκε καθηγητής στο Πανεπιστήμιο του Βουκουρεστίου μέχρι το 1940.
Τέλειος γνώστης των κλασικών γλωσσών, μιλούσε αγγλικά, γαλλικά, ισπανικά, γερμανικά, ιταλικά, ολλανδικά, νορβηγικά.

Ο πολιτικός Νικολάε Γιόργκα

Στις 28 Μαΐου 1907 εκλέχτηκε για πρώτη φορά βουλευτής. Το 1910 ίδρυσε δικό του κόμμα: το Εθνικό Δημοκρατικό Κόμμα. Υπήρξε πρόεδρος της Βουλής στα τέλη του Α΄ Παγκόσμιου πολέμου, πολλές φορές υπουργός,ενώ μεταξύ 1931 και 1932 διετέλσε πρωθυπουργός.  Η δημοκρατική του στάση προκάλεσε τη δυσαρέσκεια των λεγεωναρίων της Σιδηράς Φρουράς. Θα τον δολοφονήσουν τη νύχτα της 27ης προς 28ης Νοεμβρίου 1940.

Συγγραφικό έργο

Η εργογραφία του Γιόργκα είναι κολοσιαία: μεταξύ 1884 και 1940 εξέδωσε 1.400 τίτλους βιβλίων και συλλογές εγγράφων, καθώς και άρθρα σε 700 πειοδικά, ρουμανικά και ξένα, θεατρικά έργα, ποιήματα, προσωπογραφίες, περιγραφές ταξιδιών, σκέψεις, αναπολήσεις, πολιτικούς λόγους, εκδόσις συγγραφέων, προλόγους, που αριθμούν περίπου 20.000 λήμματα. Από θεματική άποψη  καλύπτει τα εξής θέματα: παγκόσμια ιστορία, ιστορία των Ρουμάνων, βοηθήματα της ιστορίας, λογοτεχνία, εθνογραφία, λαογραφία, ιστορία της τέχνης, ιστορία της λογοτεχνίας, πολιτικοί λόγοι.
1684 Ιγκουασού

Φυσικά χαρακτηριστικά

Η μέση διάμετρος του Ιγκουασού εκτιμάται σε 26,53 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,1202 ± 0,011.
Νομός Αχαΐας και Ήλιδος

Ο Νομός Αχαΐας και Ήλιδος (εν συντομία: Νομός Αχαιοήλιδος) υπήρξε παλαιότερη διοικητική διαίρεση του Ελληνικού κράτους.

Διοικητική ιστορία

Ο Νομός δημιουργήθηκε με τη Διοικητική διαίρεση του 1833, με την εφαρμογή του Β.Δ. της 3/15 Απριλίου 1833 (Φ.Ε.Κ. 12) «Περί διαιρέσεως του Βασιλείου και της Διοικήσεώς του», ως έδρα του ορίστηκε η πόλη των Πατρών, όπου τοποθετήθηκε και η έδρα του Νομάρχη Αχαΐας και Ήλιδος, και διαιρέθηκε αρχικά σε τέσσερις επαρχίες. Το 1835 τα όρια του Νομού αναπροσδιορίστηκαν και προστέθηκε μία ακόμα επαρχία, αυτή της Διποταμίας.
Έτσι λοιπόν το 1835 οι  επαρχίες που αποτέλεσαν το Νομό ήταν η Επαρχία Αιγιαλείας με έδρα το Αίγιο, η Επαρχία Κυναίθης με έδρα τα Καλάβρυτα, η Επαρχία Πατρών με έδρα την Πάτρα, η Επαρχία Ηλείας με έδρα τον Πύργο και η Επαρχία Διποταμίας με έδρα τη Δίβρη. 
Το χρονικό διάστημα 1836-1845 ίσχυε στο Βασίλειο της Ελλάδας η διοικητική διαίρεση του 1836, με την οποία καταργήθηκε το νομαρχιακό σύστημα, και ο Νομός είχε καταργηθεί και χωριστεί στις Διοικήσεις Αχαΐας με έδρα την Πάτρα, Κυλληνίας με έδρα τα Καλάβρυτα, και Ηλείας με έδρα τον Πύργο.
Με την εφαρμογή της διοικητικής διαίρεσης του 1845, και την επανασύσταση των Νομών και των νομαρχιών, επανασυστάθηκε ο Νομός Αχαΐας και Ήλιδος στον οποίο η Επαρχία Κυναίθης μετονομάστηκε σε Επαρχία Καλαβρύτων. Στον ανασυσταμένο Νομό Αχαΐας και Ήλιδος με έδρα την Πάτρα οι επαρχίας ήταν τέσσερις, η Επαρχία Πατρών με έδρα την Πάτρα, η Επαρχία Αιγιαλείας με έδρα το Αίγιο, η Επαρχία Καλαβρύτων με έδρα τα Καλάβρυτα και η Επαρχία Ηλείας με έδρα τον Πύργο.
Με την εφαρμογή της διοικητικής διαίρεσης του 1899 ο Νομός Αχαιοήλιδος διαιρέθηκε σε δύο επιμέρους Νομούς, το Νομό Αχαΐας και το Νομό Ηλείας, με έδρες την Πάτρα και τον Πύργο αντίστοιχα. Ο Νομός Αχαΐας απαρτίστηκε από τις επαρχίες Πατρών, Αιγιαλείας και Καλαβρύτων και ο Νομός Ηλείας από την Επαρχία Ηλείας.
Με την εφαρμογή της διοικητικής διαίρεσης του 1909 επανασυστάθηκε ο Νομός Αχαΐας και Ήλιδος μέχρι και το 1930, όταν επανασυστάθηκε ο Νομός Ηλείας με έδρα τον Πύργο και ο Νομός Αχαΐας, με έδρα την Πάτρα.
Μπραντ Τζόουνς

Βιογραφικό

Ο Τζόουνς γεννήθηκε στις 19 Μαρτίου 1982 στο Περθ της Αυστραλίας και αποκτήθηκε το 2000 από την Μίντλεσμπρο σε ηλικία 18 χρονών, όπου αγωνίζεται μέχρι και σήμερα. Επίσης έχει κατά καιρούς αγωνιστεί με τη μορφή δανεισμού σε ομάδες μικρότερων κατηγοριών όπως η Στόκπορτ,η Ρόδεραμ, η Μπλάκπουλ και η Σέφιλντ.
Στις 2 Ιουνίου 2007 πραγματοποίησε το ντεμπούτο του με την φανέλα της Εθνικής Αυστραλίας σε φιλική αναμέτρηση με την Ουρουγουάη.
Αν και είχε συμπεριληφθεί στην αποστολή της Αυστραλίας για το Μουντιάλ του 2010, αποχώρησε λίγες μέρες πριν από την έναρξη της διοργάνωσης καθώς διαπιστώθηκε πως ο τετράχρονος γιος του πάσχει από λευχαιμία και τη θέση του πήρε ο Γιουτζίν Γκαλέκοβιτς. Ο ασθενής γιος του (από άλλη σχέση) απεβίωσε στις 18 Νοεμβρίου 2011.
Τον Αύγουστο του 2010 αποκτήθηκε από την Λίβερπουλ, όπου έμεινε ως το 2015. Από το 2016 ανήκει στο δυναμικό της ολλανδικής Φέγενορντ.
Δημήτριος Ι. Καλλέργης

Βιογραφικά στοιχεία

Ήταν γιος του Ιωάννη Καλλέργη, γιου του στρατηγού Δημητρίου Καλλέργη και γόνου της ομώνυμης οικογένειας. Ήταν διπλωμάτης και υπηρέτησε ως πρέσβης στην Κωνσταντινούπολη.
Στις εκλογικές αναμετρήσεις του Αυγούστου και του Νοεμβρίου του 1910 καθως και σε αυτές του 1912 εξελέγη βουλευτής Αργολίδας και Κορινθίας.
Ήταν παντρεμένος με την Δανάη Αθηνογένη και είχαν αποκτήσει δύο παιδιά: τον Ιωάννη Καλλέργη, διπλωμάτη, και την Έφη Καλλέργη, σύζυγο του Θεόδωρου Κουντουριώτη.
Τρίγωνο του Δράκου

Το Τρίγωνο του Δράκου (αγγλικά: Dragons Triangle) ή αλλιώς γνωστό και ως Θάλασσα του διαβόλου, και επίσης ως "το Τρίγωνο των Βερμούδων του Ειρηνικού Ωκεανού", είναι μια θαλάσσια περιοχή που βρίσκεται 60 ναυτικά μίλια νότια του Τόκιο και μεταξύ της ανατολικής ακτής των Φιλιππινών και της δυτικής ακτής της νήσου Γκουάμ (ΗΠΑ).
Η ονομασία Τρίγωνο του Δράκου προέρχεται από έναν θρύλο των ντοπιών ψαραδών που χρονολογείται από το 1000 π.χ. Σύμφωνα με την κινεζική λαογραφία, ένας τεράστιος δράκος έχτισε μια φορά το παλάτι του κάτω από τα κύματα, παρασύροντας ανυποψίαστα θύματα και όλα τα πλοία στους υδάτινους τάφους τους.
Ο συγγραφέας των βιβλίων "Το τρίγωνο των Βερμούδων (1974)" και "Το τρίγωνο του δράκου (1989)" Τσαρλς Μπερλίτς αναφέρει ότι αυτήν η περιοχή θεωρείται επικίνδυνη ζώνη στους ιαπωνικούς χάρτες. Επίσης ο Μπερλίτς λέει ότι μεταξύ του 1950 και 1952 πέντε πολεμικά πλοία της Ιαπωνίας εξαφανιστήκαν στο τρίγωνο του δράκου, με συνολικό πλήρωμα κάπου στα 700 άτομα. Η Ιαπωνική κυβέρνηση θα ξεκινήσει ένα ερευνητικό πρόγραμμα με πάνω από 100 επιστήμονες, με στόχο να ανακαλύψει την αιτία για τις εξαφανίσεις των πλοίων, στελνόντας το πλοίο Καγιό Μαρού Νο5, αλλά και το πλοίο αυτό εξαφανίστηκε μαζί με το πλήρωμά του, των 31 ναυτικών, και από τότε είναι επίσημως επικίνδυνη ζώνη.
Η περιοχή είναι σεισμογενής ζώνη που είναι ενεργή ακόμα και σήμερα και έχει συχνούς κυκλώνες. Στα ηλεκτρομαγνητικά πεδία αποδίδουν τις εξαφανίσεις ανθρώπων και πλοίων. Οι ναυτικοί αποφεύγουν συστηματικά την περιοχή, ενώ περίεργο είναι το γεγονός πως την αποφεύγουν και τα θαλάσσια πτηνά, τα δελφίνια και οι φάλαινες.
Μάχη Χώρας Αγορέλιτσας (1944)

Ευρύτερο πλαίσιο

Μετά την κάθοδο του Άρη Βελουχιώτη στην Πελοπόννησο κατ'εντολή της Π.Ε.Ε.Α και την αποφυγή της δράσης του ΕΛΑΣ στη Βόρεια Πελοπόννησο μετά τις ομαδικές εκτελέσεις των Γερμανών στη περιοχή, η δράση του ΕΛΑΣ στην  κεντρική και νότια Πελοπόννησο αναβαθμίστηκε, σε βαθμό που η περιοχή της Πελοποννήσου το Μάη του 1944 κηρύχτηκε από τους Γερμανούς ως εμπόλεμη ζώνη η μοναδική στην Ελλάδα.

Η μάχη

Η πολιτική οργάνωση του ΕΑΜ της περιοχής έδωσε την πληροφορία στον ΕΛΑΣ ότι Γερμανική φάλαγγα αυτοκινήτων θ’ αποχωρήσει τις προσεχείς μέρες από την Πύλο, με κατεύθυνση Γαργαλιάνους – Κυπαρισσία.  Η πληροφόρηση προήλθε από Γερμανό αυτόμολο που υπέκλεψε το σήμα. Στην τοποθεσία "κορδέλες", στον ποταμό Σέλα, μεταξύ Αμπελοφύτου (Αγορέλιτσα) και Χώρας, αντάρτες του ΕΛΑΣ έστησαν ενέδρα σε γερμανικό στρατιωτικό κομβόι, όπου και επικράτησαν πλήρως.
Η ενέδρα στήθηκε στις 17 Ιουλίου και για δύο ολόκληρες ημέρες δεν παρατηρήθηκε καμιά κίνηση της Γερμανικής φάλαγγας. Στις 19 Ιουλίου όμως, τις μεσημεριανές ώρες, η Γερμανική φάλαγγα ξεκίνησε από την Πύλο. Μόλις τα 13 αυτοκίνητα της φάλαγγας κλείστηκαν στον κλοιό των ΕΛΑΣιτών ξεκίνησε η μάχη.
Στους γύρω λόφους υπήρξε κάτι το πρωτοφανές για τα δεδομένα πολεμικής μάχης: Κάτοικοι των γύρω χωριών, έχοντας μάθει για το μπλόκο που έχουν στήσει οι ΕΛΑΣίτες παρακολουθούσαν την μάχη σαν θεατές. Το γεγονός ότι επί δύο ολόκληρες ημέρες, δεν βρέθηκε ούτε ένας που να προδώσει τις θέσεις των αναρτών και το μπλόκο που είχαν στήσει, αποδεικνύει την διείσδυση και την αποδοχή του ΕΑΜ - ΕΛΑΣ μέσα στις λαϊκές μάζες.
Η μάχη δόθηκε από το 1ο τάγμα του 9ου Συντάγματος του ΕΛΑΣ. Στρατιωτικός Διοικητής από τη πλευρά του ΕΛΑΣ ήταν ο μόνιμος ταγματάρχης Ηλίας Σφακιανάκης . 
Ο ΕΛΑΣ διέθετε πλήρες τάγμα εξοπλισμένο με 3-4 πολυβόλα θέσεως, αρκετά οπλοπολυβόλα και ατομικά όπλα. Ο ταγματάρχης Σφακιανάκης έδωσε το σήμα για έφοδο όταν η φάλαγγα πλησίασε με ακρίβεια μέτρου με φωτοβολίδα. Από τα πυρά εξουδετερώθηκαν γρήγορα οι άκρες της φάλαγγας. Στο κέντρο απέμεινε ισχυρή εστία αντίστασης και ο ταγματάρχης Σφακιανάκης πολεμούσε στη πρώτη γραμμή φοβούμενος τον ερχομό Γερμανικών ενισχύσεων όταν τραυματίστηκε θανάσιμα. Η καταστροφή της Γερμανικής φάλαγγας ήταν πλήρης, ενώ ο ΕΛΑΣ είχε 18 νεκρούς και 8 τραυματίες. Την επιχείρηση σχεδίασε η ηγεσία του τάγματος και την ενέκρινε η ηγεσία της ταξιαρχίας.

Τύχη αιχμαλώτων και συνέπειες

Μαζί με τους Γερμανούς συνταξίδευαν και έντεκα Έλληνες για την ασφάλεια τους (ένας εκ των οποίων μετέφερε χρήματα για την Ελληνική δωσίλογη κυβέρνηση). Αν και σύμφωνα με μαρτυρία ο ΕΛΑΣ προσπάθησε να τους σώσει εν τούτοις οι δέκα σκοτώθηκαν στη διάρκεια της ενέδρας, ενώ ο ενδέκατος αιχμαλωτίστηκε χωρίς να γνωρίζουμε τη τύχη του. Οι περισσότεροι των τριάντα Γερμανών αιχμαλώτων εκτελέστηκαν αργότερα, με εξαίρεση έναν  ευαγγελικό στρατιωτικό ιερέα και τέσσερεις ακόμη στρατιώτες. Συνέπεια αυτής της μάχης θεωρείται από κάποιους μελετητές η στελέχωση ταγμάτων ασφαλείας από τα χωριά της περιοχής (τάγμα ασφαλείας Γαργαλιάνων) για να αποφευχθούν τα μαζικά κατά αμάχων αντίποινα των Γερμανών (όπως η Σφαγή των Καλαβρύτων).